KOMISSION ASETUS (ETY) N:o 1484/70,

annettu 24 päivänä heinäkuuta 1970,

tavaroiden luokittelusta yhteisen tullitariffin nimikkeeseen 48.21

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69 (1) ja erityisesti sen 3 artiklan,

sekä katsoo, että

tarvitaan säännöksiä yhteisen tullitariffin nimikkeistön yhdenmukaisen soveltamisen varmistamiseksi luokiteltaessa päällekkäisistä selluloosavanukerroksista koostuvasta imukykyisestä aineesta valmistettuja vaippoja, jotka on päällystetty toiselta puolelta kuitukankaalla ja toiselta puolelta muovikelmulla,

neuvoston 28 päivänä kesäkuuta 1968 antaman asetuksen (ETY) N:o 950/68 (2), sellaisena kuin se on viimeksi muutettuna 29 päivänä kesäkuuta 1970 annetulla neuvoston asetuksella (ETY) N:o 1237/70 (3), liitteenä olevan yhteisen tullitariffin nimikkeeseen 30.04 kuuluvat vanu, sideharso, kääreet ja vastaavat tavarat (esimerkiksi sidontatarvikkeet, kiinnelaastari ja hauteet), jotka on kyllästetty tai päällystetty farmaseuttisilla aineilla tai pakattu lääkinnälliseen tai kirurgiseen käyttöön tarkoitettuihin vähittäismyyntipakkauksiin, lukuun ottamatta 30 ryhmän 3 huomautuksessa ja nimikkeessä 48.21, muut tavarat paperimassasta, paperista, kartongista, pahvista ja selluloosavanusta, mainittuja tavaroita,

nimikkeistön 48 ryhmän 1 huomautuksen ulkopuolelle ei jätetä kyseisiä vaippoja; lisäksi Brysselin nimikkeistön selityksistä ilmenee, että nimikkeeseen 48.21 kuuluvat kaikki tavarat paperimassasta, paperista, kartongista, pahvista ja selluloosavanusta, joita ei ole mainittu edellisissä otsikoissa ja joita ei ole jätetty 48 ryhmän ulkopuolelle; tähän ryhmään kuuluvat muun muassa nenäliinat, terveyssiteet ja paperivuodevaatteet,

Brysselin nimikkeistön selitysten mukaan nimikkeen 48.21 ulkopuolelle jäävät nimenomaisesti selluloosavanu, siteet ja sidontatarvikkeet, jotka on kyllästetty tai päällystetty farmaseuttisilla aineilla tai pakattu lääkinnälliseen tai kirurgiseen käyttöön tarkoitettuihin vähittäismyyntipakkauksiin (nimike 30.04); näiden selitysten mukaan nimikkeeseen 30.04 kuuluvat toisaalta sellaiset tavarat kuin vanu, sideharso, kääreet ja vastaavat tavarat esimerkiksi kankaasta, paperista ja muovista, jotka on kyllästetty tai päällystetty farmaseuttisilla aineilla (esimerkiksi vastaärsykeaineilla tai antiseptisilla aineilla) ja tarkoitettu lääkinnälliseen tai kirurgiseen käyttöön, ja toisaalta vanu ja sideharso (tavallisesti tehokkaasti imevää puuvillaa), siteet ja vastaavat farmaseuttisilla aineilla kyllästämättömät tai päällystämättömät tuotteet, jos pakkauksesta (nimilapusta tai erillisestä ohjeesta) käy selville, että ne on tarkoitettu yksinomaan myytäviksi uudelleenpakkaamattomina suoraan käyttäjille (esimerkiksi yksityishenkilöille tai sairaaloille) lääkinnällisiin tai kirurgisiin tarkoituksiin,

kyseisiä vaippoja ei ole kyllästetty tai päällystetty farmaseuttisilla aineilla; vaikka ne lisäksi voivat olla pakattuina vähittäismyyntipakkauksiin, niitä ei ole pakattu erityisesti lääkinnällistä tai kirurgista käyttöä varten; vaikka vaippojen tavanomainen käyttö on luonteeltaan sellaista, että se lieventää vuoteenomana olevien ja muiden henkilöiden pidätyskyvyttömyyden aiheuttaman tilanteen seurauksia, se ei merkitse erityisesti käyttöä lääkinnällisiin tai kirurgisiin tarkoituksiin; näin ollen näitä vaippoja ei voida luokitella nimikkeeseen 30.04,

vaippoja, jotka olennaiselta osaltaan koostuvat imukykyisestä aineesta, käytetään erittyneiden nestemäisten aineiden imemiseen, ja ne ovat siten vauvanvaippoja ja terveyssiteitä vastaavia terveystuotteita; näin ollen on syytä luokitella ne alanimikkeeseen 48.21 B siinä merkityksessä, joka nimikkeelle 48.21 annetaan Brysselin nimikkeistön selityksissä,

tulliyhteistyöneuvosto on puoltanut näiden tavaroiden luokittelua nimikkeeseen 48.21, ja

tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

Päällekkäisistä selluloosavanukerroksista koostuvasta imukykyisestä aineesta valmistetut vaipat, jotka on päällystetty toiselta puolelta kuitukankaalla ja toiselta puolelta muovikelmulla, kuuluvat yhteisen tullitariffin alanimikkeeseen

48.21 Muut tavarat paperimassasta, paperista, kartongista, pahvista tai selluloosavanusta:

B. muut.

2 artikla

Tämä asetus tulee voimaan kahdeksantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 24 päivänä heinäkuuta 1970.

Komission puolesta

Puheenjohtaja

Franco M. MALFATTI

(1) EYVL N:o L 14, 21.1.1969, s. 1

(2) EYVL N:o L 172, 22.7.1968, s. 1

(3) EYVL N:o L 141, 29.6.1970, s. 50